Vaatebrändi Makia on joutunut tekijänoikeusskandaalin keskiöön, kun merkin on katsottu plagioineen muun muassa helsinkiläisen pursiseuran logon.

Kymmenen vuotta sitten katuvaatebrändi Makia Clothing oli pieni poikaporukan kellarifirma Helsingin Punavuoressa. Iltalehti kävi tutustumassa Makian toimintaan reilu vuosi sitten. pete anikari

– Olimme idiootteja, kun ajattelimme, että Suomessa ei pahoitettaisi mieltä tällaisesta, arvioi puolestaan Makia Clothing Companyn kaupallinen johtaja Totti Nyberg Iltalehdelle vaatemerkkiin kohdistunutta plagiointikohua maanantaina.

Suosittu brändi on vääntänyt kättä Merenkävijät ry:n kanssa pursiseuran logosta elokuusta asti. Seuran mukaan Makia on plagioinut, siis jäljitellyt luvatta, heidän logoaan ja hyödyntänyt sitä kaupallisissa tarkoituksissa. Makian mukaan kyseessä ei ole plagiaatti, vaan ”uudelleenversiointi”.

Nyberg kommentoi asiasta ensimmäisenä uutisoineelle Helsingin Sanomille myöhemmin, että yhtiön edustajat ”ovat olleet idiootteja”. Kopioitua logoa kantaneet tuotteet vedetään takaisin.

Artikkeli jatkuu kuvan jälkeen.

Monet ovat nähneet yhdennäköisyyttä Makian Hut T-shirtin rinnassa olevassa merkissä ja Erittäin Hienon Suomalaisen shampoon logossa. Yksi heistä on shampoota valmistavan Orklan toimitusjohtaja Mika Kaarto. Kari Pekonen, Orkla, kuvakaappaus Makian katalogista

Helsingin Sanomat löysi yhtäläisyyden myös Merimelojat ry:n logoon. Seuran puheenjohtaja Rauli Rautavuori kommentoi lehdelle, ettei toiminta ole yleisesti hyväksyttävää. Sen sijaan Nybergin mukaan Merimelojien logo on brändille uusi tuttavuus.

Kun Makian katalogia selaa, sieltä voi tunnistaa muitakin tuttuja tunnuksia. Yksi niistä on Hut T-shirt, jossa on pienellä merkillä punainen tupa sinistä taivasta vasten. Taivalla on valkoinen pilvi ja nurmi on vihreää. Logo muistuttaa Erittäin Hienon Suomalaisen hiustenhoitotuotteiden logoa.

Makia Clothing Companyn kaupallinen johtaja Totti Nyberg on saanut vastailla toimittajien kysymyksiin plagiointikohun vuoksi. Pete Anikari

Ei sovittua yhteistyötä

Erittäin Hieno Suomalainen -tuotteita valmistavan yhtiön Orkla Care Finlandin toimitusjohtaja Mika Kaarto kommentoi Iltalehdelle, että yhtiö on tietoinen logojen yhdennäköisyydestä.

– Kieltämättä yhdennäköisyys on merkittävä. Kyseinen tupa on ollut käytössä Erittäin Hieno Suomalainen -tuotteissa jo vuodesta 1974 ja on ikoninen osa suomalaisten saunakulttuuria. Erittäin Hieno Suomalainen shampoo on Suomen tunnetuin shampoomerkki ja on säilyttänyt alkuperäisen ulkomuotonsa näihin päiviin saakka, Kaarto kommentoi.

Kaarto täsmentää, että Orklalla ei ole minkäänlaista yhteistyötä Makian kanssa. Kyseessä ei siis ole sopimus.

– Meidän täytyy tutkia asiaa tarkemmin ennen kuin päätämme mahdollisista vaatimuksista.

Makialla on kuitenkin yhteistyötä muiden tahojen kanssa. Esimerkiksi Saaristo T-shirt -tuotteet ovat sovittu yhteistyökuvio Pidä Saaristo Siistinä ry:n kanssa. Yhdistyksen tiedottaja Nora Forsman sanoo, että yhdistys saa rahaa tuotteiden myynnistä.

– Tämä on jo toinen paita, minkä he ovat tehneet meille yhteistyössä. Aikaisempi meni niin hyvin, että teimme toisenkin, hän sanoo.